KIRJALLINEN KYSYMYS E-1595/02

esittäjä(t): Glyn Ford (PSE) komissiolle

(5. kesäkuuta 2002)

Aihe: Rasismi ja muukalaisviha

Marraskuun 28. päivänä 2001 julkaistussa komission ehdotuksessa neuvoston puitepäätökseksi rasismin ja muukalaisvihan vastaisesta toiminnasta mainittiin useita vuonna 1999 Itävallassa, Ranskassa, Saksassa, Ruotsissa, Yhdistyneessä kuningaskunnassa, Espanjassa ja Portugalissa suoritettuja rotuväkivaltaan liittyviä tekoja. Minkäänlaista mainintaa ei ollut Kreikasta, jossa lokakuussa 1999 aseistautunut mies lähti ammuskelemaan tulittaen kaikkia ulkomaalaisilta näyttäviä ihmisiä kohti. Kaksi ulkomaalaista kuoli ja seitsemän muuta haavoittui. Heistä viiden tila on yhä hyvin vakava. Kaksi halvaantui vyötäröstä alaspäin ja yhdellä on vielä päässään luoti, koska sen poistaminen saattaisi olla kohtalokasta.

Haavoittuneista vain yksi saa työkyvyttömyysavustusta Kreikan hallitukselta. Viisi muuta, jotka on jätetty yksin huolehtimaan päivittäisestä toimeentulostaan, saivat vain 880 euron kertakorvauksen, joka tuskin riittää edes kuukauden hoitokuluihin. Seitsemäs haavoittunut henkilö, joka oli mahdollisesti laiton siirtolainen, on kadonnut.

Komissio ei voi aivan ymmärrettävistä syistä ottaa kantaa, miten yksittäiset jäsenvaltiot kohtelevat rasistisen väkivallan uhreja. Eikö komissio kuitenkin katso, että asianmukaisen uhreista huolehtimisen olisi oltava olennainen osa rasismin ja muukalaisvihan torjumista ja että edellä mainittuun ehdotukseen neuvoston puitepäätökseksi olisi sisällytettävä määräyksiä asianmukaisista korvauksista ottaen huomioon, että komissio oli 28. syyskuuta 2001 kaikesta huolimatta ehdottanut rikoksen uhrien korvauksia koskevia EU:n toimia?

António Vitorinon komission puolesta antama vastaus

(4. heinäkuuta 2002)

Rasismi ja muukalaisviha loukkaavat avoimesti vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteita. Euroopan unioni perustuu näihin periaatteisiin, jotka ovat jäsenvaltioille yhteisiä sellaisina kuin ne esitetty Euroopan Unionista tehdyn sopimuksen 6 artiklassa.

Komissio on ehdotuksessaan neuvoston puitepäätökseksi rasismin ja muukalaisvihan vastaisesta toiminnasta(1) huomauttanut useiden kansallisten tiedotusvälineiden, viranomaisten, Euroopan rasismin ja muukalaisvihan seurantakeskuksen tai kansalaisjärjestöjen laatimien selvitysten valitettavasti osoittavan, ettei yksikään unionin jäsenvaltio ole voinut välttyä tältä ilmiöltä.

Komission ehdotuksella on kaksi tavoitetta: ensinnäkin varmistaa, että samanlaisesta rasistisesta ja muukalaisvastaisesta toiminnasta rangaistaan samalla tavoin kaikissa jäsenvaltioissa, ja toiseksi parantaa ja tukea oikeudellista yhteistyötä poistamalla mahdollisia esteitä. Puitepäätöksen luonnoksessa on määräys, jolla varmistetaan, ettei tutkintaan tai oikeudenkäyntiin tarvita rikoksen kohteeksi joutuneen henkilön tekemää ilmoitusta tai nostamaa syytettä, ainakaan kun kyse on vakavista rasistisista rikoksista.

Rikoksen uhrien suojelussa ja tukemisessa komissio käyttää horisontaalista lähestymistapaa. Tässä yhteydessä hyväksyttiin 15. maaliskuuta 2001 neuvoston puitepäätös uhrin asemasta rikosoikeudenkäyntimenettelyssä(2). Asiakirjassa on määräyksiä, jotka koskevat oikeutta korvaukseen rikosoikeudenkäynnin aikana. Määräyksillä varmistetaan päätöksen saaminen kohtuullisessa ajassa ja kannustetaan rikoksentekijää huolehtimaan riittävästä korvauksesta rikoksen uhreille.

Komission vihreä kirja rikoksen uhreille maksettavista korvauksista(3) käynnistää laajan julkisen kuulemisen siitä, miten rikoksen uhreille unionissa maksettavia korvauksia voitaisiin parantaa yhteisöaloitteen avulla.

Yksi tärkeimmistä kysymyksistä onkin, miten voidaan varmistaa riittävät korvaukset rasististen tai muiden, rasistisiin vaikuttimiin perustuvien rikosten uhreille. Komissio uskoo saavansa päätökseen tämän vuoden syksyllä arvionsa siitä, miten tässä kysymyksessä voitaisiin edetä. Arviossa otetaan myös asianmukaisesti huomioon parlamentin tuleva lausunto vihreästä kirjasta.

(1) EYVL C 75 E, 26.3.2002.

(2) EYVL L 82, 22.3.2001.

(3) KOM(2001) 536 lopullinen.